ส่วนที่ 1

ข้อมูลสรุป (Executive Summary)

บมจ. ทราฟฟิกคอร์นเนอร์ โฮลดิ้งส์ (“บริษัทฯ”) ก่อตั้งเมื่อวันที่ 5 พฤศจิกายน 2544
ด้วยทุนจดทะเบียน 15 ล้านบาท มีวัตถุประสงค์เพื่อประกอบธุรกิจด้านการลงทุนในบริษัทที่ทำธุรกิจสื่อ
โดยเน้นการบริหารการตลาดในด้านข่าวและด้านกีฬา ผ่านสื่อวิทยุและโทรทัศน์

ในปี 2549 บริษัทฯ ได้ทำการปรับโครงสร้างทางธุรกิจและโครงสร้างทางการเงิน
ให้สอดคล้องกับภาวะการแข่งขันและการเปลี่ยนแปลงทางธุรกิจ
โดยบริษัทได้ยกเลิกการลงทุนในธุรกิจสิ่งพิมพ์ทั้งหมดในระหว่างปี 2549
และได้เข้าถือหุ้นและร่วมบริหารงานในบริษัทย่อย รวม 4 บริษัท (ซึ่งต่อไปนี้เรียกว่า “กลุ่มบริษัท”)
ดังนี้

1. บริษัท ทีวี ฟอรัม จำกัด

2. บริษัท ดรีม มีเดีย จำกัด

3. บริษัท ทราฟฟิกคอร์นเนอร์ เรดิโอ จำกัด

4. บริษัท รวมโอทอป จำกัด (เดิมชื่อ บริษัท ไลฟ์ โปรเจ็ค จำกัด)

ข้อมูลโดยสรุปในการดำเนินธุรกิจของกลุ่มบริษัท

1. บริษัท ทราฟฟิกคอร์นเนอร์ โฮลดิ้งส์ จำกัด (มหาชน) (TRAF)

ดำเนินธุรกิจด้านการลงทุนในบริษัทที่ทำธุรกิจสื่อ
และทำการผลิตรายการกีฬาฟุตบอลโดยร่วมกับทางสถานีวิทยุโทรทัศน์ไทยทีวีสีช่อง 3
และสถานีโทรทัศน์สีกองทัพบกช่อง 7 ทั้งรายการโทรทัศน์ และการถ่ายทอดสดฟุตบอลต่างประเทศ
คือ ฟุตบอลพรีเมียร์ ลีก, FA CUP จากประเทศอังกฤษ และฟุตบอลทีมชาติอังกฤษ

  ในปี 2549 รายได้ของ TRAF คิดเป็นอัตราร้อยละ 40.85 (หักรายการระหว่างกัน)
  ของรายได้รวมในงบกำไรขาดทุนรวม

2. บริษัท ทีวี ฟอรัม จำกัด (TVF)

  ดำเนินธุรกิจ บริหารการตลาดและสื่อโฆษณา โดยการแพร่ภาพรายการข่าว
  สาระและบันเทิงต่างๆ ผ่านทางสถานีวิทยุโทรทัศน์ไทยทีวีสีช่อง 3, สถานีโทรทัศน์สีกองทัพบกช่อง
  7, ช่อง 9 อสมท. และ สถานีวิทยุโทรทัศน์แห่งประเทศไทย ช่อง 11

  ในปี 2549 รายได้ของ TVF คิดเป็นอัตราร้อยละ 12.61 (หักรายการระหว่างกัน)
  ของรายได้รวมในงบกำไรขาดทุนรวม

3. บริษัท ดรีม มีเดีย จำกัด (DREAM)

  ดำเนินธุรกิจเกี่ยวกับข่าวสาร ซึ่งถ่ายทอดผ่านสื่อประเภทต่าง ๆ ได้แก่ สื่อโทรทัศน์, สื่อวิทยุ
  และสื่อเทคโนโลยี เช่น โทรศัพท์เคลื่อนที่ โดยมุ่งเน้นเป็นบริษัทชั้นนำด้านข้อมูลข่าวสาร
  ด้วยเครือข่ายข่าวที่ครบวงจรมากที่สุด
  เพื่อตอบสนองทุกกลุ่มเป้าหมายทุกรูปแบบของการบริโภคข่าว
  และเพื่อนำข้อมูลข่าวสารมาใช้ดำเนินการด้านการตลาดและประชาสัมพันธ์เชิงรุกในการสนับสนุนกิจกรรมต่างๆ
  ทั้งภาครัฐและเอกชน

ในระหว่างปี 2549 บริษัท ดรีม มีเดีย จำกัด ได้ทำการขายสิทธิในเครื่องหมายการค้า
“หนังสือพิมพ์รายวัน ทันหุ้น” ให้แก่บรรณาธิการบริหาร หนังสือพิมพ์รายวัน ทันหุ้น
เพื่อเป็นการลดต้นทุนในการดำเนินงาน

  ในปี 2549 รายได้ของ DREAM คิดเป็นอัตราร้อยละ 29.87 (หักรายการระหว่างกัน)
  ของรายได้รวมในงบกำไรขาดทุนรวม

4. บริษัท ทราฟฟิกคอร์นเนอร์ เรดิโอ จำกัด (TCR)

ดำเนินธุรกิจด้านสื่อบันเทิงทางวิทยุ โดยเป็นการให้ความบันเทิงด้านเสียงเพลงและข่าวสาร
สาระต่าง ๆ ที่เป็นประโยชน์ ทางสถานีวิทยุทั้งความถี่ในระบบ เอฟ.เอ็ม.(F.M.) และระบบ
เอ.เอ็ม. (A.M.) ทั่วประเทศ จากที่ผ่านมาบริษัทได้ดำเนินการบริหารคลื่นความถี่รวมทั้งสิ้น 147
สถานี แต่เนื่องจากมีการเปลี่ยนแปลงการดำเนินงานของธุรกิจวิทยุ เช่น
การคืนคลื่นความถี่ให้แก่เจ้าของเดิม ทำให้บริษัทฯ ต้องหยุดการดำเนินธุรกิจวิทยุเป็นการชั่วคราว
ตั้งแต่ ปี 2548

ในปี 2549 รายได้ของ TCR คิดเป็นอัตราร้อยละ 0.54 (หักรายการระหว่างกัน)
ของรายได้รวมในงบกำไรขาดทุนรวม

5.  บริษัท รวมโอทอป จำกัด (OTP)

  ต้นปี 2550 OTP มีโครงการจะดำเนินธุรกิจเกี่ยวกับผลิตภัณฑ์สินค้า OTOP ซึ่งเป็นแนวคิดของ
  พ.ต.อ. รวมนคร ทับทิมธงไชย (อดีตผู้ถือหุ้นรายใหญ่และกรรมการบริษัท)
  แต่เนื่องจากได้มีการเปลี่ยนแปลงผู้ถือหุ้นรายใหญ่ในปลายเดือนธันวาคม 2549
  จึงต้องหยุดการดำเนินธุรกิจของ OTP เป็นการชั่วคราว

  ในปี 2549 รายได้ของ OTP คิดเป็นอัตราร้อยละ 0.12 (หักรายการระหว่างกัน)
  ของรายได้รวมในงบกำไรขาดทุนรวม

ในปี 2549 บริษัทฯ มีสินทรัพย์รวม 164.9 ล้านบาท หนี้สินรวม 203.7 ล้านบาท ขาดทุนสุทธิทั้งสิ้น
118.2 ล้านบาท

ณ วันที่ 29 มีนาคม 2550 บริษัทมีทุนจดทะเบียน 120,000,000 บาท และทุนเรียกชำระแล้ว
120,000,000 บาท

(ผู้ลงทุนควรอ่านรายละเอียดข้อมูลในส่วนที่ 2 ก่อนตัดสินใจลงทุนในหลักทรัพย์)